《塞上食物将尽得乾鱼数番下酒醉中作》
清代·张佩纶

突黔甑尘菜空盎，朵颐忽动江湖想。炰鳖难升吉甫筵，植鳍愧湖胥靡象。

浑河泔浊不藏鳞，那似清泠容结网。谪庖商度到薨物，义不及宾堪一飨。

莫嫌乾枯少滋味，触手腥污先涤荡。固知受炙更芳芗，何苦登盘仍木彊。

余腊投地狗莫牙，短铗辞门客谁饷。可哀便似武夷君，恨少虹桥孤月朗。

虚斋薄饭独谋醉，归梦濡浭触菰蒋。稻花十里涨初肥，径尺生鳞触竿上。

渔山止合具熐蠡，缘木可怜逢罔两。空烦湿沫相呴濡，波臣肯乞升斗养。

孙叔残羹枉自调，子山小启何劳仿。由来休王配五行，清庙供羞宜夏长。

大州献鱐备坚刚，笾人郑重天官掌。请看片片掷风涛，噀酒成龙引千丈。

作者简介：（1848—1903）直隶丰润人，字幼樵，一字绳庵，又字篑斋。同治十年进士，擢侍讲。光绪间官侍讲学士，署左都副御史。以纠弹大臣名著一时。中法战争期间会办福建军务，马尾之役，以戒备不严，舰队、船厂被毁，乃逃避乡间。褫职戍边。后释还，入李鸿章幕。佐办庚子议和。旋称疾不出。有《涧于集》、《涧于日记》。